Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 817/10/4403	Nitra, 14.3.2013
EEČ : 2-32-41-2013

U Z N E S E N I E

Trestná vec:	obvinená XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 14.06.2010 uskutočnila podvodným spôsobom prevod finančnej hotovosti vo výške 400,- Euro z účtu poškodeného XXXXX, zriadeného vo Všeobecnej úverovej banke, a.s. a dňa 16.08.2010 znovu podvodným spôsobom uskutočnila prevod finančnej hotovosti vo výške 424,- Euro z účtu poškodeného XXXXX zriadeného vo Všeobecnej úverovej banke, a.s. a to prostredníctvom Grid karty s heslom a kódom cez internet banking, čím poškodenému XXXXX a jeho manželke XXXXX spôsobila škodu v celkovej výške 824,- Euro,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Poverený príslušník vtedajšieho ORPZ, odboru skráteného vyšetrovania  v Nitre  uznesením sp. zn. ORP-2001/1-OSV-NR-2010 zo dňa 08. 12. 2010 podľa § 199 odsek 1 Trestného poriadku začal trestné stíhanie pre prečin podvodu podľa § 221 odsek 1 Trestného zákona a následne poverený príslušník OOPZ Mojmírovce uznesením   sp. zn. ORP-94/MO-NR-2011 podľa § 206 odsek 1 Trestného poriadku vzniesol obvinenie XXXXX za prečin podvodu podľa § 221 odsek 1 Trestného zákona, ktorého sa mala dopustiť obvinená na skutkovom základe uvedenom vo výrokovej časti tohto uznesenia. 
	Preskúmaním na vec sa vzťahujúceho vyšetrovacieho spisu som zistila, že obvinená bola rozsudkom Okresného súdu XXXXX sp. zn. 4T/62/2011 zo dňa 17. 10. 2011  s nadobudnutou právoplatnosťou dňa 31. 12. 2011 uznaná vinnou z prečinu neoprávneného vyrobenia  a používania platobného prostriedku, elektronických peňazí alebo inej platobnej karty podľa § 219 odsek 1 Trestného zákona, pričom uvedeným rozsudkom jej bol uložený trest  s použitím § 42 odsek 1, odsek 2 Trestného zákona  a to ako trest súhrnný k trestu uloženému odsúdenej XXXXX rozsudkom Okresného súdu XXXXX zo dňa 07. 03. 2011 sp. zn. 4T/150/2010  s nadobudnutou právoplatnosťou dňa 07. 03. 2011, ktorým bola uznaná vinnou zo zločinu sprenevery podľa § 213 odsek 1, odsek 3 Trestného zákona. XXXXX súdu XXXXX sp. zn. 4T/62/2011 zo dňa 17. 10. 2011 s nadobudnutou právoplatnosťou dňa 31. 12. 2011 bol za súčasného zrušenia výroku o treste uloženého odsúdenej XXXXX rozsudkom Okresného súdu XXXXX sp. zn. 4T/150/2010 zo dňa 07. 03. 2011  uložený odsúdenej podľa § 213 odsek 3 Trestného zákona zistiac poľahčujúcu okolnosť podľa § 36 písmeno k), l) Trestného zákona a zistiac priťažujúcu okolnosť podľa § 37 písmeno m) Trestného zákona  s použitím § 38 odsek 2, odsek 3 Trestného zákona  a § 42 odsek 1 Trestného zákona v zmysle zásad § 41 odsek 2 Trestného zákona na súhrnný trest odňatia slobody v trvaní 8 ( osem ) rokov a 3 ( tri ) mesiace, pre výkon ktorého bola odsúdená zaradená do ústavu na výkon trestu odňatia slobody s minimálnym stupňom stráženia.   
	Podľa § 215 odsek 2 písmeno a/  Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Trestný zákon za prečin podvodu podľa § 221 odsek 1 Trestného zákona stanovuje trestnú sadzbu trestu odňatia slobody až na dva roky.  
	S poukazom na tú skutočnosť, že dňa 17. 10. 2011 bola XXXXX  právoplatne odsúdená k trestu odňatia slobody v trvaní ôsmich rokov a troch mesiacov je zrejmé, že trest, ktorý jej hrozí za prečin podvodu podľa § 221 odsek 1 Trestného zákona je celkom bez významu popri treste, ktorý bol obvinenej už právoplatne uložený. 
	S poukazom na citované ustanovenie Trestného poriadku a na vyššie uvedené skutočnosti som rozhodla tak, ako je to uvedené vo výroku tohto uznesenia.
	Týmto rozhodnutím nie sú dotknuté práva poškodených domáhať sa náhrady škody zo strany obvineného v rámci občianskeho súdneho konania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Adriana Kozárová
prokurátorka